
Forord:


Jeg har nu levet så længe, at jeg begynder at undre mig over, hvordan historien tilsyneladende forsvinder eller forvanskes i konstruktionen af forståelsen af nutiden. Vi skriver nu 2025 og har længe befundet os i et nyt årtusinde og min barndom og ungdom synes for de unge som i “oldtiden”. På samme måde, som jeg syntes, at 2. Verdenskrig var for længe, længe siden, da jeg var 16! (1966 - 21 år efter krigsafslutningen).


Simpelt regnestykke: 2025 minus 50 år = 1975. 1966 minus 50 år = 1916!! Det virker for mig som to helt forskellige tidsintervaller. Samtidig er jeg i skrivende stund vidne til en udvikling i verdensordenen, der kan få mig til at frygte, at den ungdomstid, som jeg skriver om i denne bog , er og bliver en helt særlig tid, set i et historisk lys. Med en frihed og med muligheder, som lige nu synes truet i en rædselsvækkende grad.

Salvador Dali : Tidens profil 1977





Mine erindringer er min måde at referere de hændelser, følelser, steder, dufte , billeder, lyde mm, der dukker op, når jeg tænker tilbage. Det er jo naturligvis en meget subjektiv oplevet version - velvidende, at den måde, jeg erindrer livet på, kan være, - og højst sandsynligt er helt forskelig fra den måde, mine søskende eller andre familiemedlemmer husker samme episoder på. Og fortæller deres livshistorie på. Men man er jo ens livshistorie. Ikke den faktuelle historie som sådan, men den oplevede. Den, som man fortæller sig selv.


Nu fortæller jeg så min version til mine efterkommere og andre interesserede. En historie om, hvordan familie, samfund, steder, verdenshistorie osv blev afgørende for mine muligheder for at blive skabt som MIG.Og måske give en forstelse for, hvorfor jeg - og de andre boomere tænker, mener og siger dét, de gør om samtiden.


Nørresundby, Marts 2025


Marianne Trenskow

Fredrikshavn Gymnasium 1964 - 69


1969 blev jeg nysproglig student fra Frederikshavn Gymnasium. Jeg var nu 19 år, forlovet og klar til at flytte hjemmefra og begynde på et selvstændigt liv. Stor begejstring og stolthed i familien, da jeg blev den første student i både min fars og min mors familie.


Jeg vil sige, at når jeg kigger bagud, kan jeg se, at jeg dér var opdraget til at være:


Meget ansvarsfuld


Boglig dygtig


Flittig


God til at gøre, hvad der forventedes af mig


Social


Omsorgsfuld


En rigtig “flinkeskolepige”!!


I 1969 i Nordjylland var det stadig almindeligt, at man fandt sig en kæreste, slog sig ned og startede et familieliv i 20-25 årsalderen . Gennemsnitsalderen for førstegangsfødende var i det år 23 år.


Så selvfølgelig var jeg forlovet. Jeg mødte Ole Baadsmand på Sonja Pii’s danseskole, i Frederikshavn. Vi blev kærester i 1966, da jeg var 16 år - forlovet som 18-årig og med et bryllup lige ude i fremtiden.


Jeg gik på gymnasiet i 5 år: fra 1. real i 1964 - til student 1969


Da jeg startede var rektoren

“Orden, ja! Alt taget i betragtning er rektor nemlig noget gammeldags; han forstår ikke rigtig „tidens krav“. Han er absolut ikke fremmed for skæmt og spøg, men hver ting til sin tid. Han mener, at det vigtigste på et gymnasium stadigvæk er, at man får lært noget, at man skal passe sit arbejde, selvom noget af det er kedeligt, at man skal sætte sig grundigt ind i problemerne, inden man indlader sig på kritik og diskussioner, og at der ikke skal sættes lighedstegn mellem skolefest og abefest.”


(Foto og citat er fra Fr.havns gym’s årsberetning 1969 Lektor Holbechs tale ved rektors afsked www.skolehistorie.dk )


Min gymnasietid var en travlt tid med skolegang, lektier, dans og sang. Jeg gik på nysproglig linie og elskede al sprogundervisningen.


Skoledagen var stramt skemalagt og der var ingen projektundervisning eller gruppearbejde. Det var “røv-tilbænk” - metoden og autoritære lærere, som man elskede, respekterede eller frygtede. Der var meget udenadslære i matematik og sprogfag og såkaldt dialogbaseret meningsdannelse, var der ikke meget af. Det var ikke vigtigt, hvad vi mente, og de få stykker, der gladeligt og ofte ytrede sig, blev nærmest set som interessante kværulanter. Dog viste min klassekammerat Ole Rørbæk Jensens diskussionslyst og argumentations iver sig at lede til en politisk karriere i kommunalpolitik i Venstre-regi i mange årtier .


Vi gik også i skole om lørdagen! Lørdagsundervisningen blev afskaffet 1. aug 1970


Og et skema for en dag kunne være 6 timer på flg. måde


8.00 - 8.50 Engelsk v. Lektor J. Andreasen


9.00- 9.50. Latin v. Lektor Vibeke Jensen


10.00-10.50. Biologi v. Lektor Skjøtt


11.00- 11.40. Fransk v. Fru Stender - Pedersen


11.40- 12.00 Frokostpause


12.00 - 12.50 Oldtidskundskab v. Lektor Holbech


13.00 - 13.50 Matematik v. Lektor Mathiessen


I dansktimerne var der jo også norsk og svensk sprog og litteratur inkluderet, så for en nysproglig student handlede det om i alt 7 sprog! Så mit store held var , at jeg havde og har “sprog-øre”.


Karakterskalaen var 13-skalaen på det tidspukt.


Jeg kørte med “skoletoget” sammen med elever fra Skagen, Aalbæk og Strandby hver dag. Afgang 7.15 og retur 14.45. Der var simpelthen en vogn reserveret til skoleelever. Der kunne vi så lige nå at få lavet de sidste lektier eller byttet noter hver dag på turen frem og tilbage.


I frikvarterene spadserede vi rundt i skolegården, arm i arm med bedsteveninden. Skolen var helt nybygget og gården beplantet med små buske og træer. Så vi vandrede nogle runder i løbet af et frikvarter, og jeg husker, at man hurtigt fik kigget ud, hvor der var nogle smarte fyre fra de ældre klasser og hvilken vej de gik. Så gik vi modsat, så vi kunne nå at møde dem flere gange og flirte lidt med dem. Der skulle altså brændstof til at klare en skoledag som den, jeg har skitseret ovenfor !


Jeg sad ved siden af Lisbeth Elling og der var fis og ballade i os. Hun kunne tegne karikaturtegninger og når hun forsigtigt skubbede dem over til mig, brød jeg sammen i fnis og latter- og jeg fik “blikket” fra læreren. Min elskede engelsklærer og “old-ævls”lærer Holbech, kaldte mig engang til side efter en time. Jeg var klassens præfekt, så jeg troede, der var en generel meddelelse eller lignende.


Men nej,- han ville bare spørge, om der var noget galt ? For han havde lagt mærke til, at jeg havde været så stille det sidste stykke tid. Nej, nej, jeg havde bare besluttet, at nu var jeg voksen og al det pjatteri og latter skulle være slut. “Lad SÅ være med det?” var hans kommentar. Vær dig selv med andre ord. Og det var nok det bedste råd, jeg fik i min gymnasietid.


Jeg endte også med rigtig fine karakterer- dog ikke i biologi. Jeg trak emnet bugspytkirtlen og var - blank. Velfortjent 03 ! Vores nye, unge rektor Kaj Minke syntes, det var synd og bød på et glas portvin. Han troede vist, jeg ville gå helt i sort. Men karakteren var ok, så jeg var også ok. Men sødt af ham. Jeg havde fået topkarakter i alle sprogfagende, så jeg var egentlig godt tilfreds- trods alt.

I 1968 ny rektor, 40 år -nye tider Kai Minke







3 sb. Jette Stender-Petersen klasselærer


1.  Ane Margrethe Andersen


2.  Lisbeth Eiling


3.  Ib Thyrring Engsig


4.  Lisbeth Foldager


5.  Kirsten Gustafsen


6.  Jette Hansen


7.  Mette Margrethe Hust


8.  Inge Haaber Jakobsen


9.  Anne-Grethe Elton Jensen


10.  Ole Rørbæk Jensen


11.  Aase Bast Jensen


12.  Dorthe Worsøe Jørgensen


13.  Marianne Lauritzen


14.  Annemette Lyng


15.  Jørgen Rytter Mortensen


16.  Peter Müller


17.  Tove Stærk Olsen


18.  Mona Marie Pedersen


19.  Elise Ubbesen

I juni 2019 kunne vi mødes og fejre 50 års studenter jubilæum og vi mødes stadig hvert 5 år.


Jeg har stadig min studenterhue og mange af mine notesbøger: Rigtigt mange fra tysk med henvisninger til Der Richter und sein Henker, Faust: Trüber Tag Biedermann und die Brandstifter osv.

Og bag I mit latinske glosehæfte har jeg sange på latin :Den sømand han må lide, Jyden han er stærk og sej og Et barn er født i Bethlehem. Og naturligvis Gaudeamur igitur (Hvis nogen skulle være interesseret ).


I de tre gymnasieår gik rigtigt meget af min fritid - udover lektierne - med mit engagement i Nordjysk Pigekor. Den del af mit ungdomsliv har jeg beskrevet i min første erindringsbog: Da jeg blev mig .


I sommerferien efter studentereksamen havde jeg et sommerferiejob på Kokholms hotel i Kandestederne.


Jeg skulle tjene penge til min rejse med Nordjysk Pigekor. Vi var blevet officielt inviteret sammen med Radioens Pigekor og vores fælles dirigent Tage Mortensen til en koncertrejse i Bulgarien og Rumænien. Jeg havde kun fået lov til at deltage, hvis jeg selv kunne spare halvdelen af rejseudgifterne sammen. Så det var på med vanten.


Jeg skulle arbejde i restauranten og sørge for morgenmadsserveringen, frokosten og aftensmads serveringen. Det var ren Badehotellet. Og det er sjovt at vide, at Kokholms hotel netop har været den største inspirationskilde til denne serie på Tv2 ! Det er SÅ genkendeligt.


Den første aften skulle der - nøjagtigt som i Badehotellet - serveres stegte rødspætter. Og jeg var ikke vant til at servere for fine folk som bl.a. Henning Mouritzen, Lise Ringheim og deres to børn. Det var fadservering (fra venstre havde jeg fået at vide ), men det gik galt ! Jeg fik svinget fad på en måde, så en stegt rødspætte landede i skødet på gæsten ! Jeg var SÅ flov, men gæsten var meget sød og forstående, så jeg undgik ballade.


Jeg havde fri hver dag efter frokosten, men det blev ikke til mange strandture, for det var en hård tjans at være på benene fra kl 7 om morgenen til kl 21 om aften. Jeg hyggede mig med den søde kogekone i køkkenet. Hun bagte hver dag kringle, der skulle serveres i sommer stuen om eftermiddagen til kaffen. Men pengene kom i hus og jeg var klar til den store rejse.


Selve rejsen har jeg ligeledes beskrevet i min første erindringsbog.









Det svære uddannelsesvalg


I juni 1969 var eksamen i hus med flot, flot gennemsnit og alle døre stod åbne…


Studentereksamen var adgangs billetten til universitetet, men det var kun få piger på en årgang, der gik videre dertil. Men de, der gjorde fra min årgang valgte jura- eller dansk studie. Endnu færre valgte medicin og andre natur videnskabelige uni-uddannelser. Langt de fleste valgte læreruddannelsen, tresproglig korrespondent eller andre mellemlange videregående uddannelser.


For mig var det også uoverskueligt med en 6-7 årig uniuddannelse. Jeg vidste, at min familie ikke kunne støtte mig økonomisk, så det ville blive rigtigt dyrt i studielån og det kunne jeg ikke rigtigt se for mig. Og da læreruddannelsen blev fravalgt af mig ( fordi dét skulle alle de andre), så stod valget mellem tresproglig korrespondent eller pædagoguddannelsen.


Korrespondent fordi jeg var ret god til sprog og havde en nysproglig studentereksamen, eller pædagog, fordi jeg først og fremmest forbandt den med kreative udfoldelser oveni det pædagogiske. Pædagog kunne man dog blive med en realeksamen. Den skulle blot suppleres med et halvt år i huset eller et halvt år på højskole + et halvt år i “forpraktik”.


Men med en studentereksamen kunne man undgå de to krav.


Ved overgangen til 70’erne var der en følelse af, at man som ung kunne ALT ! Man skulle bare vælge. Fremtiden var vores og der var ingen begrænsninger. Der var også mange, der skiftede studium flere gange undervejs eller var op til 10 år om at gøre en uddannelse færdig. Det er vist derfra begrebet “evighedsstudenter “stammer. Det viste sig også, at jeg var den første i historien på studiet på Aalborg Børnehave- og fritidspædagog seminarium, der havde en studentereksamen. Og den eneste. på min årgang.


Jeg tog et år som forpraktikant, inden jeg startede på uddannelsen i 1970.


Dengang blev man faktisk indkaldt til samtaler på seminariet i forbindelse med ansøgningen.


Det har jeg senere tit ønsket, man kunne genindføre, da jeg selv underviste på samme uddannelse. Der er nu nogle menneskelige kvalifikationer, man ikke kan læse ud af et eksamensbevis og som er helt afgørende for ens virke som pædagog og lærer..

